
1. Necesitatea adoptării

La data de 12 ianuarie 1998, la Paris, 19 state1 au semnat Protocolul la Convenţia Consiliului Europei privind drepturile omului şi biomedicina (numită Convenţia de la Oviedo) care interzice clonarea fiinţelor umane, primul text de drept internaţional cu valoare obligatorie elaborat în această materie. Acest text reprezintă. răspunsul Europei la ameninţarea aplicării asupra fiinţei umane a unor tehnici de clonare pornind de la celula adultă, după experienţa reuşită în Scoţia de clonare a unor mamifere, în februarie 1997.

După cum afirma în discursul său rostit cu ocazia ceremoniei de semnare a Protocolului fostul Secretar al Consiliului Europei, domnul Daniel Tarschys «La ora la care, unele voci se fac auzite, ici şi colo, pentru a afirma acceptabilitatea clonării fiinţelor umane şi chiar pentru a accelera realizarea acesteia, este important ca Europa să marcheze în mod solemn hotărârea sa de a apăra demnitatea umană faţă de riscurile derapajelor anumitor aplicaţii ştiinţifice».

De fapt, problema clonării reprezenta o preocupare constantă în cadrul Consiliului Europei. Astfel, în anul 1987, Adunarea Parlamentară recomanda interzicerea creării unor finţe umane identice genetic prin clonare sau alte tehnici - Recomandarea 1046 (1986) privind utilizarea embrionilor şi fetuşilor umani în scopuri diagnostice, terapeutice, ştiinţifice, industriale şi comerciale. O declaraţie asemănătoare se regăseşte în raportul privind reproducerea artificială adoptat de Comisia interguvernamentală de bioetică în anul 1989. Clonarea umană nu era numai o sursă de inspiraţie pentru science-fiction sau de reflecţie pentru literatura bioetică, ci ea reprezenta o activitate interzisă legal în Europa la nivel naţional {de exemplu în Germania, Spania şi Marea Britanie) şi a cărei interzicere era recomandată de organisme politice europene. .Afacerea «Dolly» - prima clonă a unui mamifer adult realizată în Marea Britanie în 1997 - reprezenta o noutate numai ca tehnică în sine şi nu un subiect nou; un asemenea transfer de nucleu extindea posibilitatea clonării umane din embrion spre adult şi acest fapt era important nu numai din punct de vedere biologic, ci cel puţin tot la fel de important din punct de vedere social. În acest sens, termenii etici în care se punea problema clonării erau noi, deoarece apărea acum posibilitatea producerii nu numai a unui număr de embrioni umani identici, ci şi a unor copii ale unor adulţi.

Confruntat cu o asemenea problemă, Comitetul Miniştrilor al Consiliului Europei, urmând Recomandarea din aprilie 1997, a cerut Comisiei de Organizare pentru Bioetică (CDBI) să-i formuleze o opinie cu privire la principiile stabilite de Convenţia privind drepturile omului şi biomedicina referitoare la necesitatea unor prevederi speciale care să acopere chestiunea clonării umane (Hotărârea Comitetului Miniştrilor nr. CM 663/14.05.97) şi să indice cadrul şi modalităţile apropriate în vederea elaborării unui instrument juridic cu valoare obligatorie.

În iunie 1997, CDBI a formulat o opinie privind clonarea umană şi a propus adoptarea unui protocol adiţional la Convenţia privind drepturile omului şi biomedicina pentru interzicerea clonării fiinţelor umane. Adunarea Parlamentară a Consiliului Europei a avizat favorabil această opinie şi a recomandat adoptarea Protocolului. În octombrie 1997, la cel de-al doilea summit al Consiliului Europei, şefii de state şi de guverne au declarat că sunt de acord să interzică orice utilizare a tehnicilor de clonare destinate să creeze fiinţe umane identice genetic. În noiembrie 1997, Comitetul Miniştrilor a adoptat Protocolul privind interzicerea clonării umane.

2. Fundamentul etic al Protocolului

Raţiunea interzicerii clonării umane este formulată în preambulul Protocolului, clonarea fiind definită ca fiind «crearea deliberată a unor fiinţe umane identice genetic». Aceeaşi definiţie se regăseşte în art. 1 care interzice «orice intervenţie care are ca scop să creeze o fiinţă umană identică genetic cu altă fiinţă umană .. . ».

Astfel, clonarea nu este tratată ca o tehnică, ci ca un proces deliberat care urmăreşte un anumit rezultat. Pentru obţinerea unor rezultate identice pot fi utilizate diferite tehnici; două sunt tehnicile menţionate în mod explicit în cadrul Protocolului: diviziunea embrionară şi transferul nuclear. Dar nu tehnicile în sine sunt considerate ca fiind inacceptabile din punct de vedere etic; ceea ce este relevant şi determinant este utilizarea oricărei tehnici «pentru a crea în mod deliberat» fiinţe umane identice, deci intenţionalitatea şi motivaţia care determină utilizarea unei tehnici de clonare.

Fundamentul etic al interzicerii clonării umane este dezvoltat în două paragrafe ale preambulului. Primul argument este de natură filosofică: «instrumentalizarea fiinţei umane prin crearea deliberată de fiinţe umane identice genetic este contrară demnităţii umane». Conceptul de «instrumentalizare» aminteşte de aserţiunea kantiană potrivit căreia o fiinţă umană nu trebuie să fie niciodată utilizată ca mijloc, ci numai ca scop. Demnitatea umană este lezată de clonarea umană, pentru că fiecare individ are dreptul la respectarea personalităţii sale individuale; şi, exceptând procentul scăzut al naşterilor de gemeni care se produc în mod natural, nimeni nu trebuie să fie autorizat să interfereze în mod deliberat în unicitatea matricei genetice a individului.

Al doilea argument rezultă ca o consecinţă. Experienţa personală relevă că personalitatea copilului se construieşte pornind de la a-l considera ca fiind diferit de alţii, mai ales de către cei cărora copilul le este apropiat părinţi, fraţi, surori. Acest lucru se află în competiţie nu numai cu identitatea genetică a copilului şi asemănarea fizică cu altă persoană, dar, mai important, cu conştientizarea faptului că s-a dorit să reprezinte o copie a unei anumite persoane.

În esenţă, protecţia identităţii indivizilor - proclamată ca unul din scopurile fundamentale ale Convenţiei privind drepturile omului şi biomedicina - determină, potrivit ultimului paragraf al preambulului, interzicerea clonării umane.

3. Consideraţii generale

Protocolul interzice «orice intervenţie având drept scop crearea unei fiinţe umane identice genetic cu altă fiinţă umană, vie sau moartă». El exclude orice derogare de la această interdicţie, inclusiv în cazul sterilităţii absolute a cuplului. După cum se precizează în Raportul explicativ al Protocolului, acesta dezvoltă anumite prevederi ale Convenţiei privind drepturile omului şi biomedicina, în special art.l care dispune ca Părţile la Convenţie să protejeze fiinţa umană în demnitatea şi identitatea sa, garantând oricărei persoane, fără discriminare, respectarea integrităţii sale şi ale celorlalte drepturi şi libertăţi fundamentale faţă de aplicarea biologiei şi medicinei, art.l3 care stipulează că o intervenţie având ca obiect modificarea genomului uman nu poate fi întreprinsă din raţiuni preventive, de diagnostic sau terapeutice, art.l8.l. care asigură protecţia embrionului in vitro în cadrul cercetării şi art.l8.2. care interzice crearea embrionului în scopuri de cercetare.

Clonarea celulelor şi ţesuturilor este considerată pe plan mondial ca o tehnică biomedicală valoroasă şi acceptabilă din punct de vedere etic. Totodată, punctele de vedere sunt divergente în ce priveşte acceptabilitatea etică a clonării celulelor nediferenţiate de origine embrionară. Indiferent de atitudinile faţă de aceste tehnici de clonare, normele enunţate în Convenţia privind drepturile omului şi biomedicina constituie bariere bine definite împotriva utilizării improprii a embrionilor umani, protecţia adecvată a acestora fiind garantată, iar crearea lor în scopuri de cercetare fiind interzisă de art. 18 al acestei Conventii.2 Trebuie făcută diferenţierea între trei situaţii: clonarea celulelor ca tehnică, utilizarea celulelor embrionare în tehnicile de clonare şi clonarea fiinţelor umane cu ajutorul tehnicilor de diviziune embrionară sau de transfer de nucleu. Dacă prima situaţie este deplin acceptabilă din punct de vedere etic, cea de-a doua va trebui examinată în cadrul Protocolului privind protecţia embrionului.3 Consecinţele celei de-a treia situaţii sunt acoperite de câmpul de aplicare a prezentului Protocol.

Clonarea deliberată a fiinţelor umane reprezintă o ameninţare pentru identitatea fiinţei umane, căci suprimă protecţia indispensabilă împotriva predeterminării constituţiei genetice a unei fiinţe umane de către o terţă persoană. Alte raţiuni etice care militează în favoarea interzicerii 

clonării fiinţelor umane sunt fondate, înainte de toate, pe demnitatea omului ameninţată de instrumentalizarea faptului clonării umane artificiale. Chiar dacă, pe viitor, se poate avea în vedere, în teorie, o situaţie care ar părea că exclude instrumentalizarea descendenţilor umani artificial clonaţi, aceasta nu ar putea fi considerată ca un argument suficient pentru a justifica clonarea fiinţelor umane pe plan etic. Având în vedere că recombinarea genetică naturală poate să ofere chiar ea fiinţei umane o mai mare libertate, decât o compoziţie genetică predeterminată, este în interesul fiecăruia de a conserva caracterul specific aleatoriu al compoziţiei propriilor sale gene.

Acest Protocol nu ia poziţie specială în ce priveşte admisibilitatea clonării celulelor şi ţesuturilor în scopuri de cercetare care să se finalizeze în aplicaţii medicale. Se poate afirma, totodată, că clonarea ca tehnică biomedicală este un instrument util al dezvoltării medicinei, în special pentru dezvoltarea noilor terapii. Prevederile prezentului Protocol nu trebuie să fie interpretate ca o interdicţie a tehnicilor de clonare în biologia celulară.

În acelaşi timp, Protocolul conţine bariere precise împotriva oricărei tentative de a produce artificial fiinţe umane identice genetic; el limitează în mod explicit identitatea genetică a celor care au în comun ansamblul genelor lor nucleare, ceea ce înseamnă că orice intervenţie, fie ea prin diviziune embrionară sau prin tehnici de transfer de nucleu, care are ca scop crearea unei fiinţe umane identice genetic cu o altă fiinţă umană, vie sau moartă, este interzisă.

Conform celor stabilite cu ocazia elaborării Convenţiei privind drepturile omului şi biomedicina, s-a convenit să fie lăsată dreptului intern grija de a furniza precizări pertinente în ce priveşte întinderea expresiei «fiinţă umană», în scopul aplicării prezentului Protocol. Statele semnatare vor trebui să prevadă în legislaţia lor naţională sancţiuni în caz de încălcare a prevederilor Protocolului, cum ar fi interzicerea exercitării practicii de către cercetători şi medici, suspendarea licenţelor laboratoarelor şi clinicilor, precum şi sancţiuni penale.

Protocolul este deschis spre semnare celor 40 de state membre ale Consiliului Europei şi altor state care au participat la elaborarea sa (Australia, Canada, SUA, Japonia, Sfântul Scaun), precum şi Comunităţii europene. Protocolul va putea fi semnat numai de către statele semnatare ale Convenţiei privind drepturile omului şi biomedicina.

Prezentul Protocol reprezintă o etapă importantă în elaborarea dispoziţiilor etice şi juridice bine definite în domeniul medicinei reproducerii. Adăugându-se prevederilor art. 1, 13, 14 şi 18 ale Convenţiei, acesta consacră principii importante, reprezentând fundamentul etic al dezvoltării biologiei şi medicinei în acest domeniu, nu numai pentru prezent, dar şi pentru viitor.

Anexă

CONSILIUL EUROPEI

TRATATE EUROPENE

STE N° 168

PROTOCOL ADIŢIONAL

la Convenţia pentru protecţia drepturilor omului şi a demnitătii fiintei umane cu privire la aplicarea biologiei şi medicinei referitor la interzicerea clonării fiinţelor umane

Paris, 12 ianuarie 1998

Statele membre ale Consiliului Europei, celelalte state ale Comunităţii europene, semnatare ale prezentului Protocol aditional la Conventia pentru protectia drepturilor omului şi a demnităţii umane privind aplicarea biologiei şi medicinei.

Luând act de progresele ştiinţifice intervenite în materie de clonare a mamiferelor, în special prin diviziune embrionară şi prin transfer de nucleu;

Conştiente de progresele pe care anumite tehnici de clonare le pot aduce, prin ele însele, cunoaşterii ştiinţifice precum şi aplicaţiilor medicale ale acestora;

Luând în considerare faptul că clonarea fiinţelor umane poate deveni o posibilitate tehnică;

Tinând cont că diviziunea embrionară se poate produce în mod natural şi poate genera uneori naşterea unor gemeni identici din punct de vedere genetic;

Luând, totodată, în considerare că instrumentalizarea fiintei umane prin crearea deliberată de fiinţe umane identice genetic este contrară demnităţii omului şi constituie o utilizare improprie a biologiei şi medicinei;

Luând, deopotrivă, în considerare marile dificultăţi de ordin medical, psihologic şi social pe care o asemenea practică biomedicală, utilizată în mod deliberat, le poate implica pentru toate persoanele în cauză;

Luând în considerare obiectul Convenţiei pentru protecţia drepturilor omului şi biomedicină, în special principiul enunţat la art. 1 privind protejarea fiinţei umane în demnitatea şi identitatea sa,

Au convenit asupra următoarelor:

Articolul 1

l. Este interzisă orice intervenţie care are ca scop crearea unei fiinţe umane identice genetic cu altă fiinţă umană vie sau moartă.

2. În sensul prezentului articol, expresia fiinţă umană «identică genetic» cu altă fiinţă umană semnifică o fiinţă umană având în comun cu alta ansamblul genelor nucleare.

Articolul 2

Nu este autorizată nici o derogare de la prevederile prezentului Protocol în conformitate cu art. 26, alin. 1 al Convenţiei.

Articolul 3

Părţile consideră art. 1 şi 2 ale prezentului Protocol ca articole adiţionale la Convenţie şi toate prevederile Convenţiei se aplică în consecintă.

Articolul 4

Prezentul Protocol este deschis spre semnare Semnatarilor Convenţiei. Acesta va fi supus ratificării, acceptării sau aprobării. Un Semnatar nu poate ratifica, accepta sau aproba prezentul Protocol fără să fi ratificat, acceptat sau aprobat, anterior sau simultan, Convenţia. Instrumentele de ratificare, acceptare sau aprobare vor fi depuse la Secretarul General al Consiliului Europei.

Articolul 5

l. Prezentul Protocol va intra în vigoare în prima zi a lunii care urmează expirării unei perioade de trei luni după data la care cinci state, incluzând cel puţin patru state membre ale Consiliului Europei, îşi vor fi exprimat consimţământul lor de a fi legate prin Protocol, conform prevederilor art. 4.

2. Pentru orice Semnatar care-şi va exprima ulterior consimţământul de a fi legat prin Protocol, acesta va intra în vigoare în prima zi a lunii care urmează expirării unei perioade de trei luni după data depunerii instrumentului de ratificare, acceptare sau aprobare.

Articolul 6

1. După intrarea în vigoare a prezentului Protocol, orice stat care va adera la Convenţie va putea adera, totodată, şi la prezentul Protocol.

2. Aderarea se va face prin depunerea la Secretarul General al Consiliului Europei a unui instrument de aderare care va căpăta efect în prima zi a lunii care urmează expirării unei perioade de trei luni după data depunerii sale.

Articolul 7

l. Oricare Parte poate să denunţe, în orice moment, prezentul Protocol, adresând o notificare Secretarului General al Consiliului Europei.

2. Denunţarea va căpăta efect în prima zi a lunii care urmează expirării unei perioade de trei luni după data primirii notificării de către Secretarul General.

Articolul 8

Secretarul General al Consiliului Europei va notifica statelor membre ale Consiliului Europei, Comunitării europene, oricărui Semnatar, oricărei Părţi şi oricârui alt stat care a fost invitat să adere la Convenţie

a. orice semnare;

b. depunerea oricărui instrument de ratificare, acceptare, aprobare sau aderare;

c. orice dată de intrare în vigoare a prezentului Protocol, conform art. 5 şi 6 ale acestuia;

d. orice alt act, notificare sau comunicare care are legătură cu prezentul Protocol.

Drept pentru care, subsemnaţii, deplin autorizaţi în acest scop, au semnat prezentul Protocol.

Elaborat la Paris, la 12 ianuarie 1998, în franceză şi engleză, cele două texte fiind deopotrivă valabile, într-un singur exemplar care va fi depus în arhivele Consiliului Europei. Secretarul General al Consiliului Europei va transmite copie autorizată fiecărui stat membru al Consiliului Europei, statelor care nu sunt membre care au participat la elaborarea prezentului Protocol, oricărui stat invitat să adere la Convenţie şi Comunităţii europene.

 

1 Danemarca, Estonia, Finlanda, Franţa, Grecia, Irlanda, Italia, Letonia, Luxemburg, Moldova, Norvegia, Portugalia, România, San Marino, Slovenia, Spania, Suedia, Macedonia şi Turcia (n.n)

2 Deschisă spre semnare la Oriedo, la 4 aprilie 1997, Convenţia a fost semnată până în prezent de 28 de state: Croaţia, Cipru, Cehia, Danemarca, Elveţia, Estonia, Finlanda, Franţa, Grecia, Italia, Irlanda, Letonia. Lituania, Luxemburg, Moldova, Olanda, Norvegia, Polonia, Portugalia, România, San Marino, Slovacia, Slovenia, Spania, Suedia, Macedonia, Turcia, Ungaria (n.n.).

3 Patru alte protocoale adiţonale se află în curs de elaborare privind detalierea altor dispoziţii conţinute de Convenţia privind drepturile omului şi biomedicina; acestea au ca obiect transplanturile de organe, protecţia embrionului uman, genetica şi cercetarea medicală (n.n.).

